b"\n_START_ARTICLE_\nJames Tobin\n_START_SECTION_\nBiografia\n_START_PARAGRAPH_\nVa n\xc3\xa9ixer el 5 de mar\xc3\xa7 de 1918 a la ciutat de Champaign, situada a l'estat nord-americ\xc3\xa0 d'Illinois. El 1935, seguint el consell del seu pare, va ingressar a la Universitat Harvard per estudiar economia gr\xc3\xa0cies a una beca, universitat on es gradu\xc3\xa0 l'any 1939 sota la direcci\xc3\xb3, d'entre d'altres, de Joseph Alois Schumpeter i Wassily Leontief i tenint com a companys Paul Samuelson o John Kenneth Galbraith. _NEWLINE_El 1941 va interrompre els seus estudis de postgrau per a treballar per al govern nord-americ\xc3\xa0, i a l'any seg\xc3\xbcent, despr\xc3\xa9s que els Estats Units entressin en la Segona Guerra Mundial, va allistar-se a la Marina dels Estats Units (1942-1946), intervenint en accions b\xc3\xa8liques a l'Oce\xc3\xa0 Atl\xc3\xa0ntic i el Mar Mediterrani, com a oficial a bord d'un destructor. Despr\xc3\xa9s de finalitzar la guerra va retornar a Harvard per continuar amb els seus estudis, rebent el seu doctorat l'any 1947 amb una tesi sobre la funci\xc3\xb3 de consum. El 1950 va ingressar a la Universitat Yale, on va transc\xc3\xb3rrer la resta de la seva carrera com professor d'economia. Es va unir a la Fundaci\xc3\xb3 Cowles, que es va traslladar a Yale l'any 1955, i fou el seu president entre 1955 i 1961, aix\xc3\xad com entre 1964 i 1965.\n_START_SECTION_\nRecerca econ\xc3\xb2mica\n_START_PARAGRAPH_\nDefenseor de les idees principals del keynesianisme, creia que els governs han d'intervenir en l'economia amb la finalitat d'estabilitzar la producci\xc3\xb3 total i evitar les recessions. El seu treball acad\xc3\xa8mic va incloure contribucions pioneres en l'estudi de les inversions, la pol\xc3\xadtica monet\xc3\xa0ria i fiscal i els mercats financers. Inclusivament va proposar un model econom\xc3\xa8tric per a variables endogenes censurades, conegut com a model Tobin. _NEWLINE_L'any 1955 fou guardonat amb la Medalla John Bates Clark, i el 1981 amb el Premi Nobel d'Economia pels seus treballs sobre l'analisi dels mercats financers.\n_START_SECTION_\nAssessor econ\xc3\xb2mic\n_START_PARAGRAPH_\nTobin va tenir una activa vida p\xc3\xbablica, escrivint sobre assumptes econ\xc3\xb2mics contemporanis i servint com a expert econ\xc3\xb2mic i consultor de pol\xc3\xadtiques econ\xc3\xb2miques. Entre 1961 i 1962 va ser assessor del president John Fitzgerald Kennedy, i en col\xc2\xb7laboraci\xc3\xb3 amb Arthur Okun, Robert Solow i Kenneth Arrow, va ajudar a dissenyar la pol\xc3\xadtica econ\xc3\xb2mica keynesiana implementada per l'administraci\xc3\xb3 Kennedy. _NEWLINE_Va ser tamb\xc3\xa9 assessor de la Reserva Federal i de la Fundaci\xc3\xb3 Ford (1961). El 1971 va ser President electe de l'Associaci\xc3\xb3 Econ\xc3\xb2mica Americana, i des de 1972 va ser membre de l'Acad\xc3\xa8mia Nacional de Ci\xc3\xa8ncies.\n_START_SECTION_\n\xc3\x9altims anys\n_START_PARAGRAPH_\nEl 1988 es va retirar de manera formal de la seva c\xc3\xa0tedra d'economia a la Universitat Yale, per\xc3\xb2 va continuar donant confer\xc3\xa8ncies com a professor em\xc3\xa8rit. Va morir l'11 de mar\xc3\xa7 de 2002 a la seva resid\xc3\xa8ncia de New Haven, poblaci\xc3\xb3 situada a l'estat de Connecticut."